《茧庵·落成》
宋代·姜特立

茧庵吾自名，所喜以吾息。
一丝出巧心，口眼费经画。
无畏亦无累，丰俭随人力。
时时携妻子，杯酒纵酣适。
家人献歌舞，宾友杂嘲剧。
此意少人解，此庇无终极。
曹瞒四陵前，作伎竟何益。
刘伶坟上土，谁与酒浇滴。
高堂岂不好，要自非吾宅。
王侯与氓隶，万古一枯腊。
自营自落之，讵敢当达识。
有酒更频来，宽作十年客。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。